
A magánszféra részvétele a közfeladatok ellátásában

Tudományos Diákköri Konferenciára készült dolgozatom témája egyrészt a magánszféra, illetve a közszféra együttműködési rendszerének ismertetése az állami feladatok ellátásában, valamint a konstrukció mindennapi működése a büntetés-végrehajtás területén, ezen belül is a fogvatartotti munkáltatás során.
A dolgozat első részében bemutatom a büntetés-végrehajtás Vas megyét érintő múltját, illetve jelenét, valamint a fejlesztéseknek a hazai gazdasági és az Európai Unió által támasztott követelményeknek való megfelelésből származó okait.
A dolgozatban részletesen kitérek a „PPP- Public Private Partnership” rendszerre. Alaposan feltérképezésre került részemről a rendszer kialakulásának története a nemzetközi, illetve a hazai gazdasági környezetben. Megfogalmazásra kerül a konstrukció fogalma, alapvető ismérvei, a lényegét képező szerződési struktúrák, díjfizetési variációk. A partnerségből származó előnyök, illetve kockázatok hűen tükrözik a rendszer lényegét, a felelősségek megoszlását az állam és a magánszféra között.
A civil társadalom elől elzárt világba engedek bepillantást azokkal, a dolgozatban megjelenített képekkel és tervrajzokkal, melyekkel a Szombathelyi Országos Büntetés-végrehajtási Intézetet prezentálom, valamint ismertetem az Intézet „PPP” sajátosságaiból adódó besorolását.
Tanulmányom másik fő területe a munkáltatás. Ismertetésre kerül a fogvatartottak munkáltatásának történetisége, szerepe általában, alapvető rendelkezései a büntetés-végrehajtás területén napjainkban. Itt tartom szükségesnek bemutatni a büntetés-végrehajtás keretében történő munkáltatás nemzetközi, valamint hazai jogszabályi hátterét, és fogalmát, céljait.
Röviden vázolom a munkáltatás két hagyományos működési formáját a büntetés-végrehajtás területén, mint a intézeti rendszer keretein belül, valamint az elítéltek munkáltatására létrehozott gazdasági társaságok révén történő foglalkoztatást.
Ezt követően áttekintést adok a munkáltatás, mint reintegrációs tevékenység „PPP” konstrukcióban történő végrehajtásáról, melynek során a hagyományos börtönöktől részben eltérően új szabályokat kellett kialakítani a magánszféra képviseletében megjelenő cégekkel az „együttélésre”.
A dolgozatom végén konkluzióként a tapasztalatok, a közvélemény kutatás, valamint költségvetési adatok felhasználásával néhány jövőbeni feladat és lehetőség kerül megállapításra.
 



